Peeter Tammearu: Aarne Üksküla oli sisemiselt nii peen, et kunagi ei olnud tema poolt mingit ärapanemist või kellestki üle astumist
Täna hommikul suri pärast rasket haigust näitleja ja teatripedagoog Aarne Üksküla. Lavastaja ja näitleja Peeter Tammearu sõnab, et üks asi, mida Ükskülalt kindlasti õppida võis, oli delikaatsus.
"Ta oli sisemiselt nii peen, et kunagi ei olnud tema poolt mingit ärapanemist või kellestki üle astumist," ütleb Tammearu Õhtulehele, et selline asi ei tulnud Üksküla puhul kõne allagi.
Tammearu sõnul oli Aarne Üksküla näitlejana oma kolleegidele suur eeskuju ning tema tehniline arsenal oli lausa vapustav: "Ma arvan, et Ükskülalt on üsna paljud näitlejad võtnud mingisuguseid tehnilisi nõkse üle. Vahepeal on nii, et mängin mingit rolli, tuginedes temalt saadud impulssidele."